b'\n_START_ARTICLE_\nAkutan Zero\n_START_PARAGRAPH_\nAkutan Zero, my\xc3\xb6s Koga\'s Zero ja Aleutian Zero oli japanilainen Mitsubishi A6M Reisen-h\xc3\xa4vitt\xc3\xa4j\xc3\xa4, joka teki pakkolaskun Akutan Islandille, Alaskaan toisen maailmansodan aikana. Amerikkalaiset joukot saivat sen vahingoittumattomana haltuunsa hein\xc3\xa4kuussa 1942 ja siit\xc3\xa4 tuli ensimm\xc3\xa4inen Yhdysvaltojen toisen maailmansodan aikana haltuunsa saama Zero-h\xc3\xa4vitt\xc3\xa4j\xc3\xa4. Kone korjattiin ja yhdysvaltalaiset lent\xc3\xa4j\xc3\xa4t tekiv\xc3\xa4t sill\xc3\xa4 koelentoja, joiden ansiosta kyettiin kehitt\xc3\xa4m\xc3\xa4\xc3\xa4n keinoja Keisarillisen Japanin laivaston k\xc3\xa4ytt\xc3\xa4mien Zero-h\xc3\xa4vitt\xc3\xa4jien tuhoamiseksi._NEWLINE_Akutan Zeroa on kuvailtu l\xc3\xa4hes mittaamattoman arvokkaaksi sotasaaliiksi ja yhdeksi tyynenmeren sodan merkitt\xc3\xa4vimm\xc3\xa4ksi sotasaaliiksi. Japanilaisen historioitsijan Masatake Okumiyan mukaan Akutan Zeron menett\xc3\xa4minen "ei ollut v\xc3\xa4hemm\xc3\xa4n merkityksellist\xc3\xa4" kuin japanilaisten tappio Midwayn taistelussa ja, ett\xc3\xa4 sill\xc3\xa4 oli suuri merkitys Japanin lopullisen kukistumisen edist\xc3\xa4misess\xc3\xa4.  Toisaalta John Lundstrom on yksi niist\xc3\xa4, jotka kyseenalaistavat Akutan Zeron merkityksen sille, ett\xc3\xa4 Zeron heikkoudet kyettiin selvitt\xc3\xa4m\xc3\xa4\xc3\xa4n._NEWLINE_Akutan Zero tuhoutui harjoitusonnettomuudessa 1945. Osia koneesta on s\xc3\xa4ilytetty useissa eri museoissa Yhdysvalloissa.'